
Starter trágyázás előzetes vizsgálata kukoricában és napraforgóban

A tápanyag-utánpótlás korszerűsítése egyre szélesebb körben kelti fel a gazdálkodók érdeklődését. Mindezt azonban gazdasági szempontból is meg kell fontolni. Milyen műtrágyát válasszunk, mikor adjuk ki, milyen mennyiségben és hogyan?
Dolgozatom célja az volt, hogy ráirányítsam a figyelmet a starter vagy indítótrágyázás jelentőségére. A kísérlet végrehajtására családi gazdaságunk szántóin került sor 2013-ban.
Összehasonlítottam a hagyományosan (melegen) granulált, illetve a mikrogranulált starter-trágyák tőszámra, száraztömegre, majd terméshozamra gyakorolt hatását. A kísérletet napraforgóban és kukoricában is elvégeztük ugyanolyan módon.
A tőszámvizsgálat során nyomon követtük a starter trágyák kezdeti fejlődésre gyakorolt kedvező hatását, ami tükröződött a száraztömeg eredményekben is. Beigazolódott a karbamid-tartalmú műtrágya csírázás-gátló hatása, még a magtól 10 cm-re történő kijuttatás esetén is.
A termésátlagok feldolgozásakor megállapítottuk, hogy a kis mennyiségben (15-20 kg/ha) kiadott mikrogranulált starterekkel ugyanazt a termésnövelő hatást értük el, mint a melegen/hagyományosan granulált starterek nagyságrendekkel nagyobb (130-220 kg/ha) mennyiségben történő kijuttatásával. Az évjárat termésmódosító hatása nem volt számottevő a kísérleti évben, mivel a csapadékellátottság jó, az eloszlás egyenletes volt. Ennek köszönhetően nem jöttek ki jelentős különbségek a terméseredményekben. Ezért a kísérletet szeretném további vizsgálatra javasolni.
Feltételezhetően egy olyan évben, amikor az évjárat termésmódosító hatása nagyobb, az a terméseredményekben is nagyobb differenciát eredményez. Gyengébb foszfor-ellátottságú talajokon szintén nagyobb eltérés várható.
Gazdasági szempontból is megéri alkalmazni a starter-trágyázást. A vetéssel egy menetben történő kijuttatással üzemanyagot és időt takarítunk meg, továbbá nem bolygatjuk a talajunkat feleslegesen, ami a vízmegőrzést is lehetővé teszi. Egy jó tápanyag-ellátottságú talajon indokolt lehet alkalmazni a starter-trágyázást alaptrágyázás nélkül is. Ezzel a megoldással biztosítható, hogy a tápanyag-visszapótlás csak fél évvel később jelent költséget,, mivel csak tavasszal adunk ki először műtrágyát, a vetéssel egy menetben.
Azonban nem használhatjuk ki hosszú távon talajunk tápanyagszolgáltató-képességét. Fontosnak tartom a talajvizsgálaton alapuló tápanyag-utánpótlást. A növénytermesztés egy komplex tevékenység és minden tényezőre oda kell figyelni ahhoz, hogy azok megfelelőképpen érvényesülhessenek.



